 NA RICHARD MAOSI SASA wapangaji wengi katika majiji maarufu nchini wanaopitia hali ngumu ya maisha, wamewataka baadhi ya wamiliki wa nyumba na maajenti wenye mazoea ya kukatalia ‘deposit’ wakome tabia hiyo. Katika jiji kuu la Nairobi, mitaa inayomulikwa ni Buruburu, Kasarani, Kangemi, Uthiru na Githurai ambapo wanairai serikali kuingilia kati na kuwachukulia hatua kali maajenti au wamiliki wa nyumba wasumbufu. Jijini Nakuru, mitaa ya St Marys, Freehold, London, Barnabas na Kiamunyeki, imejumuishwa kwenye orodha ya maeneo ambayo maajenti na wapangaji hawaonani uso kwa uso. Huko Uasin Gishu maajenti katika mitaa ya Mwanzo, Kimumu, Mti Moja, Kapsoya, Kona Mbaya na Huruma pia wametajwa kwenye orodha hiyo ya sifa mbaya. Hii ni baada ya kufichuka kuwa baadhi ya wapangaji wamekuwa wakiwaachia maajenti ‘deposit’ kwa kile wanachokitaja kama mchezo wa paka na panya, ifikapo muda wa kuhama. “Watu hao huwa ni wa kwanza kuitisha kodi na hata ukichelewa kwa siku moja wanakutoza faini au kuweka kufuli kubwa mlangoni,” akasema Bw Titus Oburu ambaye ni mkazi wa Kangemi. Bw Oburu anasema kuwa mara nyingi ameshuhudia marafiki wake waking’olewa mlango au maajenti wakichukua vyombo vya nyumba ili kugharamia malimbikizo ya kodi ya nyumba. Lakini anasema ifikapo muda wa kuhama maajenti hutafuta kisingizio cha kutumia sehemu ya ‘deposit’ kukarabati nyumba, kupaka rangi, kurekebisha milango au fremu za madirisha. Kwa upande mwingine anasema maajenti wamekuwa wakiruka wapangaji kwa kudai hakuna ushahidi kuonyesha walipokezwa ‘deposit’. Jambo hilo linachochea mvutano baina ya wapangaji na wamiliki wa nyumba na wakati mwingine huishia kupigana. Kutokana na hali ngumu ya maisha ambayo inaendelea kushuhudiwa nchini, baadhi ya wapangaji wameonyesha dalili za kurudi vijijini. “Afadhali kuishi mashambani badala ya kuhangaika jijini Nairobi ambapo bei ya kila kitu imepanda,” anasema Cyrus Afande ambaye ni mkazi wa Buruburu. Anasema tangu bei mpya ya mafuta kutangazwa wiki iliyopita anahofia kuwa hali ya maisha itazidi kupanda ikizingatiwa yeye ni kijana asiye na kazi maalum isipokuwa anategemea tu vibarua. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  